Andeddi, sulpiri, andeddi…

Andeddi, sulpiri, andeddi
a cha causaddu v'ha,
ossilveddi comu iltà,
e poi pronti turreddi.

Priniteddi appassiunaddi
l'intimu di lu so' cori,
ossilveddi si v'ha amori,
si v'ha mai disizaddi,
si dizi cha v'ha mandaddi?
Diddili, chi mei seddi.

Procureddi, ossilvà bè
tutti li so' passioni,
ilteddi cun attenzioni
s'edda sulpira pal me,
però si chissu no è,
a cha l'ama prigunteddi.

Ossilveddi si vi mira
calchi volta no vulendi,
mireddi si fabiddendi
involuntaria sulpira,
mireddi si li ritira
candu prisenti li seddi.

Cun tutta sinzeriddai
ossilveddi lu sô cori,
cuntempleddi s'in l'amori
cunselva fìdeliddai,
mireddi si foss'in mai
calchi piazeri li deddi.

Mireddi s'in calch'iltanti
edda si moltra affannadda,
oppuru appassiunadda
sulpira par altr'amanti,
mireddi si calchi iltanti
ha di voi cumpassioni.

Mireddi si calchi volta
ha di voi cumpassioni,
mireddi si si dilponi
d'amavvi in tuttu dilpolta,
mireddi si si l'impolta
tuttu lu chi voi feddi.